A Bizottság határozata

(1994. május 25.)

az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló 90/425/EGK tanácsi irányelv 9. cikke (1) bekezdésének alkalmazása részletes szabályainak megállapításáról

(94/339/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 92/118/EGK irányelvvel [1] módosított, egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 9. cikke (4) bekezdésére,

mivel a Bizottság, a 94/338/EK határozat [3] értelmében részletes szabályokat állapított meg az illetékes hatóságok által a rendeltetési helyen végzett, a Közösségen belüli kereskedelemben részt vevő állatokból történő mintavételre vonatkozóan;

mivel, ha a rendeltetési helyen az állatokon végzett ellenőrzések eredményei a 90/425/EGK irányelv 8. cikkének (1) bekezdésében említett intézkedések alkalmazásához vezetnek, meg kell határozni a rendeltetési tagállam illetékes hatóságai által követendő eljárásokat a küldő tagállam illetékes hatóságainak értesítésére vonatkozóan;

mivel meg kell állapítani a küldő tagállam által ezen értesítés vételekor alkalmazandó szabályokat is;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 90/425/EGK irányelv 9. cikke (1) bekezdésének első albekezdésében említett értesítést közvetlenül, írásban és a lehető leggyorsabb úton kell végrehajtani.

(2) Az (1) bekezdésben említett értesítés tartalmazza:

- a szállítmányban lévő állatok egészségügyi bizonyítványának másolatát, és adott esetben a szállítmányban lévő állatok számát és leírását,

- a szállítmánynak a rendeltetési helyre történő megérkezésének napját,

- a mintavétel napját, valamint amennyiben mintavétel történt, azt a napot, amikor a laboratóriumi vizsgálat végrehajtásra került, illetve ha nem történt mintavétel, azt a napot, amikor az ellenőrzés végrehajtásra került,

- az ellenőrzés eredményeinek jellegét, valamint ha mintavétel történt, a megvizsgált állatok leírását, a mintákon végrehajtott vizsgálat jellegét és a vizsgálat eredményeit.

2. cikk

(1) A küldő tagállam illetékes hatósága a lehető leggyorsabban, és minden esetben legfeljebb az 1. cikkben említett tájékoztatás átvételét követő 7 napon belül kérheti:

- szükség esetén egy vagy több vizsgálat elvégzését, a 94/338/EK határozat 3. cikkének (3) bekezdésében említett második mintán vagy aliquot részen, illetve részeken, a megfelelő közösségi referencia-laboratórium, vagy a küldő tagállam és a rendeltetési tagállam megfelelő illetékes hatóságai közös megegyezésével kiválasztott, jóváhagyott laboratórium által,

- a szállítmány – képviselőjének jelenlétében végzett – klinikai vizsgálatát, amennyiben a szállítmányt elkülönítették.

(2) Az (1) bekezdésben említett ellenőrzések költségeit a küldő tagállam illetékes hatósága viseli. A küldő tagállam a nemzeti szabályokkal összhangban átháríthatja a költségeket az érintett vállalkozókra.

3. cikk

Ennek a határozatnak a tagállamok a címzettjei.

Kelt Brüsszelben,1994. május 25-én.

a Bizottság részéről

René Steichen

a Bizottság tagja

[1] HL L 62., 1993.3.15., 49. o.

[2] HL L 224., 1990.8.18., 29. o.

[3] HL L 151., 1994.6.17., 36. o.

--------------------------------------------------